Internetmisdaad — nuutste tendens - Mogol Pos
Internetmisdaad — nuutste tendens
LEPHALALE — Kolonel Daniël Ramakgoakgoa, stasiebevelvoerder by Lephalale Polisie, het verlede Donderdag by die GPF-vergadering gesê die gemeenskap moet bewus gemaak word van internetmisdaad.
Hy het gesê iemand adverteer byvoorbeeld 'n voertuig wat te koop is op 'n bekende internetwebtuiste soos OLX, die krimineel doen navraag, neem die voertuig vir 'n "toetsrit" en verdwyn daarmee. Volgens Ramakgoakgoa gebeur dit ook dat iemand 'n voertuig "koop" en 'n internetbetaling doen. Die betaling registreer op die verkoper se selfoon as bewys van betaling, maar die transaksie word 'n paar dae later "omgekeer" en die geld is weg!
Hy het ook gewaarsku dat mens nooit enige banknavrae telefonies moet antwoord nie. Nie eers as dit 'n amptelike oproep van 'n werknemer van die bank is nie. Hy sê dit gebeur toenemend dat verdagtes belangrike persoonlike inligting telefonies probeer bekom. Hulle vra vrae oor persoonlike bankinligting en vra selfs dat die foon afgeskakel word. Op dié manier word al jou geld uit jou bankrekening onttrek.
Kol Ramakgoakgoa het aangedui dat die polisie 'n vergadering met bankbestuurders in die dorp beplan sodat die toenemende OTM-bedrog en ander bankverwante misdade aangespreek kan word.